Hargaš, Ján, poslanec NR SR (2024-06-14):
Ďakujem za slovo, pán predsedajúci. Ja si ešte na úvod splním jednu formálnu povinnosť. Pán spravodajca, žiadam, aby sa o bodoch 10, 12, 13, 14, 15 zo spoločnej správy pri hlasovaní o spoločnej správe hlasovalo samostatne. Tieto body dohromady, ale samostatné hlasovanie. To sú práve tie body, ktorými sa ruší Rada pre štátna službu, takže preto žiadam, aby bolo o tomto samostatné hlasovanie, aby sme sa mohli vyjadriť k tomuto samostatne. (Reakcia spravodajcu.) Nie, nie, nie, všetky dohromady, ale teda samostatným hlasovaním. Čiže 10, 12, 13, 14, 15, čo je teda váš pozmeňujúci, pozmeňujúci návrh vlastne v celosti. Čiže to je, to je formalita, ktorú som včera zabudol v rámci rozpravy ešte predniesť. Takže teraz som si splnil svoju povinnosť. A ešte by som dodal jednu poznámku k tomu, čo ste hovoril, pán spravodajca, vo faktickej poznámke. Veď nikto vás neobviňuje, že ste spravili nezákonný krok predložením toho pozmeňujúceho návrhu. Čo hovorím ja a čo hovorí aj kolega Ledecký, je, že ak by ste mali silné argumenty na zrušenie tejto rady, tak sa to ocitne už priamo v tom prvotnom návrhu zákona. Veď tento zákon bol predložený v čase, keď už sme všetci vedeli, že ideme konsolidovať. To nie je teraz nejaká novinka, že za posledný týždeň ste si uvedomili, že musíte konsolidovať, tak ste rýchlo vymysleli pozmeňujúci návrh, ktorým zrušíte Radu pre štátnu službu. To, že konsolidujeme, vieme minimálne od decembra, takže tento zákon kľudne už mohol obsahovať aj tieto ustanovenia, aby bolo jasné, ako idete konsolidovať napríklad zrušením Rady pre štátnu službu. Nedali ste to tam, aby okolo toho nebol humbug v rámci MPK. Priniesli ste to ako pozmeňovák na výbor, ktorý vlastne ani nie je gestorským výborom pre Radu pre štátnu službu. Je gestorským výborom pre zákon, samozrejme, tomu rozumiem. Čiže úplne súhlasím s tým, čo hovoril kolega, že malo to byť prerokované aj vo výbore, ktorý gestoruje túto, túto radu. Čiže nehovorím, že to je, že to je nezákonné, to by sa tu asi nestalo, ale minimálne ten postup je zvláštny, to asi uznáte, že to je zvláštne, keď tak, takýto dôležitý krok robíte poslaneckým pozmeňujúcim návrhom, o ktorom ani samotní členovia tej rady vlastne nevedeli, že takéto niečo idete spraviť. A sčista-jasna blesk z čistého neba. Druhá vec, ktorú by som ešte k tomu dodal, je, že niektoré tie kompetencie zostávajú, len teda prechádzajú na iný orgán, teda na úrad vlády, ale niektoré kompetencie sa úplne strácajú. Jednoducho miznú bez náhrady a to je to, čo hovoril kolega Ledecký, že napríklad tú správu o stave štátnej služby, tak tá sa nebude vydávať, pretože tie paragrafy ste zrušili a tá kompetencia na nikoho ďalšieho neprešla. Tak keď hovoríte, že máte problém s radou, tak v poriadku, vyriešte možno nejaké personálne obsadenie, keď sa vám nepáči personálne obsadenie tejto rady. Ale ak máte problém s inštitútom, že tu niekto vydáva správu o stave slovenskej štátnej služby, že niekto upozorňuje na to, čo sú problémy štátnej služby, tak potom prečo to rušíte bez náhrady? Môže to robiť niekto iný, keď sa zhodneme, že také niečo potrebujeme. Tým, že to rušíte bez náhrady, vlastne hovoríte, že nepotrebujeme ani vedieť, čo sa nám deje v štátnej službe, nepotrebujeme tu mať nezávislý orgán, ktorý bude vybavovať sťažnosti a podnety občanov na porušovanie zákona o štátnej službe, nebudeme tu mať žiaden orgán, ktorý bude vybavovať podnety zamestnancov štátnej služby, ak majú podozrenie na nezákonné ukončenie pracovného pomeru. Čiže všetky tieto veci ostávajú bez náhrady, respektíve niektoré z nich ostávajú náhradou, len náhradou bude pán Gedra, vedúci úradu vlády, takže predpokladám, že všetkým je jasné, že je veľký rozdiel medzi tým, keď vašu sťažnosť vybavuje nezávislá rada a keď ju vybavuje politický nominant pán Gedra. Čiže u tých úradníkov, myslím, že je veľmi jasné, aký signál týmto úradníkom, úradníkom vysielate. No a ešte k poslednej veci, to šetrenie, lebo mne to naozaj, naozaj nedá. Včera som používal príklad nájmu pre ministerstvo športu, dnes použijem iný príklad z mojej oblasti, z oblasti informatizácie. Ja som tu včera veľa hovoril o tom, ako sme najímali profesionálov do štátnej služby v oblasti informatizácie. Tak jedným z nich bol generálny riaditeľ takej agentúry, ktorá sa volá NASES. To je taká veľká inštitúcia, ktorá prevádzkuje celý portál Slovensko.sk a všetku tú infraštruktúru pod tým. Čuduj sa svete, možno viacerí viete, možno neviete, ale že my sme za prevádzku toho systému, keď nastúpila bývalá vláda, tak Slovensko za ňu platilo jeden milión eur mesačne dodávateľovi, firme GlobalTel. Jeden milión eur mesačne. Po tom, ako sme prijali tohto nového generálneho riaditeľa, ktorý mal bohaté skúsenosti z komerčnej sféry, bol šéfom IT-čka v komerčných bankách a jednoducho toto bola taká čerešnička na torte pre jeho kariéru, že chcel ukázať, že aj v štáte sa dá robiť dobrá, dobrá robota v oblasti IT, tak po nejakom čase toho, čo tam fungoval, myslím, že to bolo po nejakom roku alebo roku a pol, sme dokázali faktúru za prevádzku toho systému stlačiť na polovicu. Platili sme 450-tisíc, ak si správne pamätám, za mesačnú prevádzku. Milión verzus 450-tisíc mesačne. Takže vám vadí Rada pre štátnu službu, ktorá nás stojí 600-tisíc ročne, a kvôli tomu vysielate signál odborníkom, ako bol napríklad tento generálny riaditeľ, ktorý tam už dnes nie je, pretože ho vyhodila nová vláda, priniesla si svojich, tak vysielate im signál, že vlastne odbornosť sa necení, aj keď títo ľudia dokázali za mesiac ušetriť tejto krajine skoro takú istú sumu, ako vám vadí pri tejto Rade pre štátnu službu. Chápete tú matematiku? Čiže zrušením rady ušetríte 600-tisíc, ak by ste nechali robiť odborníkov svoju robotu, ako napríklad v prípade, v prípade pána generálneho riaditeľa NASES-u, tak šetríte 400-tisíc mesačne, 4 milióny ročne. Päť miliónov ročne približne. Čiže chápete tú logiku? Namiesto investovania do odbornosti v štátnej správe rušíte tú jednu inštitúciu, ktorá má garantovať odbornosť v štátnej správe. Oháňate sa šetrením, tak tu vám dávam konkrétny príklad, prečo tá matika jednoducho nevychádza. Verím, že to vyňatie na samostatné hlasovanie vám dá ešte možnosť prehodnotiť tento návrh aj preto, že tá vlna odporu sa zdvihla nielen u odborov, čo teda je podľa mňa svetový unikát, máme sociálnodemokratickú vládu, ktorú pomerne rázne kritizujú odbory za kroky, ktoré robí a nekonzultuje ich s nikým, ale tá vlna sa zdvihla aj v neziskovom sektore, aj medzi úradníkmi. Jednoducho do utorka je ešte čas, pretože v utorok budeme o tomto asi hlasovať, prehodnotiťtento konkrétny bod a tým vyňatím na samostatné hlasovanie chcem aj vám, kolegom z koalície a kolegyniam, dať šancu zvrátiť tento proces, pretože tie argumenty naozaj nestoja na vašej strane. Ďakujem pekne.